Gedagte vir die dag: Tevrede omdat God in beheer isFoto: God’s Window, Mpumalanga Lees: Psalm 66:1-9 So sterk is die Here dat Hy altyd in beheer van sake is. Hy gee aan ons lewe. Hy sorg dat niks ons onderkry nie. (Psalm 66:7, 9, Die Boodskap) Wanneer ons glo dat God in beheer is, al gebeur daar dinge met ons wat ons nie kan verstaan of wil aanvaar nie, maak daardie geloof dit vir ons moontlik om ten spyte van ons krisissituasies nie paniekerig te raak nie, maar steeds tevrede te bly. In Psalm 46 praat die digter oor die dinge waarvoor hy bang is. Maar dan besef hy dat sy paniek onnodig is. “As ons wil vlug, kan ons na God toe vlug. As ons beskerming soek, sal die Here ons beskerm. As ons in die moeilikheid is, sal Hy ons help. Daarom skrik ons vir niks nie. Al sou die aarde bewe en dit lyk of die berge in die see wil wegsak, ons is nie bang nie,” getuig hy in die eerste drie verse van die psalm (Die Boodskap). Dis vir God se kinders moontlik om in alle omstandighede kalm en tevrede te bly omdat ons vir seker weet dat die God wat ons aanbid, volkome in beheer van ons omstandighede is. Wanneer dinge in jou eie lewe weer wil handuit ruk, fokus op die feit dat jou God so sterk is dat Hy steeds in beheer sal bly. Dié God vir wie niks onmoontlik is nie, is by jou en Hy onderneem om jou te red en te beskerm sodra dit nodig sou word. Jy mag maar rustig raak en Hom op sy woord neem. Here God, ek loof U dat ek vir seker mag weet dat U ten spyte van my omstandighede steeds in beheer bly; dat U onderneem om my te red en te beskerm wanneer dit nodig sou raak. Amen.